Document ID: 32008R0275

NÕUKOGU MÄÄRUS (EÜ) nr 275/2008,
17. märts 2008,
millega muudetakse nõukogu määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 26,
võttes arvesse komisjoni ettepanekut,
ning arvestades järgmist:
(1)
Nõukogu 23. juuli 1987. aasta määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) (1) I lisas sätestatud kombineeritud nomenklatuuri eelsätete II jao punkti D kohaselt kohaldatakse üksikisikule väikesaadetisena saadetud või reisija isiklikus pagasis sisalduva kauba suhtes ühtset 3,5 % st väärtuselist tollimaksumäära, tingimusel et tegemist ei ole kaubandusliku impordiga ja et sellise kauba väärtus ei ületa 350 eurot ühe saadetise või ühe reisija kohta.
(2)
Ühtne 3,5 %-ne väärtuseline tollimaksumäär ja 350 euro suurune ülemmäär on kindlaks määratud nõukogu 12. mai 1997. aasta määrusega (EÜ) nr 866/97, millega muudetakse määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta. (2) Kõnealuseid sätteid ei ole sellest ajast alates kohandatud.
(3)
Alates 1997. aastast on reisijate isiklikus pagasis tavapäraselt imporditud või väikesaadetisena üksikisikutele saadetud kaupade tollimaksumäärasid vähendatud umbes 20 % võrra. Seepärast on asjakohane vähendada ühtset tollimaksumäära ühe protsendipunkti võrra 2,5 %-ni. Kõnealust määra tuleks kohaldada selliste imporditud kaupade suhtes, mis ei ole ühises tollitariifistikus märgitud kui tollimaksuvabad.
(4)
Pidades silmas nimetatud juhtudel tavapäraselt imporditud kaupade hinna inflatsiooni arengut ühenduses ja väljaspool ühendust ning reisijate ja erasaadetiste suurenenud arvu, on asjakohane tõsta ülemmäär 700 euroni, et lihtsustada tollivormistust kõnealustes olukordades.
(5)
Määrust (EMÜ) nr 2658/87 tuleks seega vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2658/87 I lisa esimese osa II jagu muudetakse järgmiselt.
1.
Punkti D alapunkt 1 asendatakse järgmisega:
„1.
Ühtse 2,5 % väärtuselise tollimaksumääraga maksustatakse kaubad, mis sisalduvad ühelt üksikisikult teisele üksikisikule saadetavas kaubasaadetises või sisalduvad reisija isiklikus pagasis, tingimusel, et tegemist ei ole kaubandusliku impordiga.
Ühtset 2,5 % tollimaksumäära kohaldatakse tingimusel et imporditollimaksuga maksustatava kauba väärtus ei ületa 700 eurot ühe saadetise või ühe reisija kohta.
Ühtset tollimaksumäära ei kohaldata kaupade suhtes, mis on tollimaksude loendis märgitud kui tollimaksuvabad, ning gruppi 24 kuuluvate kaupade suhtes, mis sisalduvad saadetises või reisija isiklikus pagasis koguses, mis ületab nõukogu 28. märtsi 1983. aasta määruse (EMÜ) nr 918/83 (millega kehtestatakse ühenduse tollimaksuvabastuse süsteem) (3) artiklis 31 sätestatud koguse või koguse vastavalt artiklile 45.
2.
Punkti D alapunktis 3 asendatakse fraas: „määruse (EMÜ) nr 918/83 artiklite 29-31 ja 45-49” järgmisega: „määruse (EMÜ) nr 918/83 artiklite 29-31 ja artikli 45”.
3.
Punkti D alapunktis 4 asendatakse sõnad „350 euro” sõnadega „700 euro”.
4.
Punkti D alapunktis 5 asendatakse sõnad „350 euro” sõnadega „700 euro”.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. detsembrist 2008.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. märts 2008

Labels: 3
15